John Russell

Tausta ja koulutus

Russell syntyi brittiläiseen aristokraattisukuun. Russelin suku oli ollut whigien kannattajia 1600-luvulta lähtien, ja oli myös rikkaimpia aristokraattisia maanomistajasukuja maassa. Russell opiskeli Westminsterin koulussa ja Edinburghin yliopistossa.

Politiikassa

Russell tuli valituksi Whig-puolueesta alahuoneeseen 21-vuotiaana 1813. Vuonna 1819 Russell käynnisti joukon parlamentaarisia uudistuksia ja johti Whig-puolueen uudistussiipeä 1820-luvun aikana. Kun Whigit tulivat valtaan 1830 jaarli Greyn hallituksessa, Russell aloitti armeijan talousjohtajana, ja pian hänet valittiin hallituksen kabinettiin. Russell oli yksi kuuluisimmista vuoden 1832 vaalilain uudistajista. Kun alahuoneen johtaja lordi Althorp oli valittu Spencerin jaarliksi, Russelista tuli Whig-puolueen alahuoneen johtaja, asemansa hän säilytti Whigien vallasta syrjäytymiseen 1841 vuoteen asti. Tässä asemassa, Russell jatkoi Whig-puolueen uudistussiiven johdossa. Russell toimi sisäministerinä brittiläisten kaupunkien demokratisoinnin puolesta. Russell toimi vuonna 1845 opposition johtajana viljalakien ja viljatullien poistamiseksi, mikä pakotti tory-pääministeri Sir Robert Peelin eroamaan.

Ensimmäinen pääministeriys

Whigit palasivat valtaan ja Russell tuli pääministeriksi vuonna 1846. Russellin hallituksen ensimmäinen haaste oli Irlannin perunarutto ja nälänhätä 1840-luvun lopulla. Puolue oli hajanainen ja Russellin johtaminen tehotonta, eikä hän saanut haluamiaan päätöksiä ajettua läpi. Russelin hallitus oli myös vaikeuksissa ulkoministeri lordi Palmerstonin kanssa. Palmerston tunnusti ilman kuninkaallista suostumusta Napoleon III:n vallankaappauksen 2. joulukuuta 1851, jolloin hän oli pakotettu eroamaan ulkoministerin virasta.

Alahuoneen johtajana

Russell toimi uudelleen alahuoneen johtajana yhdessä Palmerstonin kanssa Krimin sodan aikana. Tammikuussa 1855 alahuoneen jäsen John Arthur Roebuck vaati äänestystä epäluottamuslauseesta George Hamilton-Gordonin hallitukselle. Russell erosi tällöin tehtävästään alahuoneen johtajana, mikä vahingoitti hallituksen julkisuuskuvaa jo ennen äänestystä epäluottamuslauseesta, joka 29. tammikuuta 1855 sai 305 ääntä puolesta ja 148 vastaan. Hamilton-Gordonin hallituksen kaaduttua ja tämän erottua pääministerin virasta kuningatar Viktoria pyysi Russellia muodostamaan uuden hallituksen. Russell kieltäytyi, mutta suositti tehtävään Palmerstonia, josta tuli seuraava pääministeri.

Ulkoministerinä

Vuonna 1859, seuraavassa lyhytaikaisessa Palmerstonin Tory-hallituksessa, Russell toimi ulkoministerinä. Tämä jakso sisälsi Italian yhdistymisen, Yhdysvaltain sisällissodan sekä vuoden 1864 Tanskan ja Saksan sodan.

Toinen pääministeriys

Palmerstonin kuoltua äkillisesti vuonna 1865 Russellista tuli uudelleen pääministeri. Hänen toinen pääministeriytensä oli lyhyt ja tulokseton. Vuonna 1866 puolueen epäyhtenäisyys kaatoi hänen hallituksensa, ja Russell vetäytyi politiikasta.

Merkittävyys

Russellia seurasi liberaalien johtajana ja pääministerinä William Ewart Gladstone. Russelia pidetään viimeisenä whig-poliitikkona, joka on toiminut Yhdistyneen kuningaskunnan pääministerinä. Russellin toimintaa on arvosteltu virheelliseksi Irlannin nälänhädän torjumisessa.